**Excursie de 2 zile în Delta Dunării**

**Preţ: 570 lei / persoană (cazare la hotel plutitor Sf.Constantin) - preţul este calculat pentru 20 pers. plătitoare**

**510 lei / persoană (cazare la hotel plutitor Sf.Constantin) - preţul este calculat pentru 40 pers. plătitoare**

Practic, într-o excursie de 2 zile aveţi posibilitatea să vedeţi o bună parte din Delta Dunării să simţiţi pulsul acestei zone rupte de lume, să mâncaţi un prânz tradiţional pescăresc, să vedeţi un colţ de natură unic în lume, să vizitaţi singurul oraş din Delta Dunării şi să faceţi o baie în Marea Neagră .

**Ziua 1** - La ora 6:00 dimineaţa pornim în excursie spre Tulcea .Plecăm din Bucureşti pe autostrada, apoi pe ruta Slobozia – Tulcea. Odată ajunşi în Tulcea ne vom îmbarca pe nava de agrement de la Pontonul Carpatia Tour şi pornim pe unul dintre cele mai frumoase trasee din Delta Dunării, traseul turistic nr 1 acreditat de ARBDD (Administraţia Rezervaţiei Delta Dunării), pe Braţul Tulcea până la intersecţia cu Canalul 36 (în cca. 10 minute de la plecare deja suntem în Delta Dunării), coborâm pe Canalul 36 şi apoi facem dreapta pe Gârla Sireasa, zone foarte bogate în fauna deltaică (păsări şi animale de apă). Continuam excursia pe Gârla Şontea, printre inundaţiile pline de păsări şi vegetaţie acvatică. Aici vom avea ocazia să vedem nuferi albi şi galbeni, lebede, lişite, raţe, gâşte, lopătari, sitari de mal, ibişi şi chiar pelicani.

Străbatem apoi lacul Fortuna (Furtuna) unul dintre lacurile mari ale Deltei Dunării, un lac deosebit de frumos şi bogat în faună. În cazul zilelor cu vânt puternic şi valuri mari, acest lac va fi ocolit, ghidul fiind cel care decide dacă traverseazăm sau nu lacul.

Ajungem la Mila 23, exact în mijlocul Deltei Dunării unde vom face un scurt popas pentru servirea masei de prânz cu specific pescăresc pregătită de localnici.

După ce ne-am înfruptat cu delicatesele pescăreşti, pornim spre Sulina prin lacurile Trei Iezere şi Bogdaproste – ambele lacuri, pe timpul verii prezintă o vegetaţie submersă bogată (brădiş) dar şi nuferi albi din loc în loc. În această zonă avem toate şansele să întâlnim lebede, cormorani şi egrete.

După aceea coborâm pe Dunărea Veche până la Crişan iar de acolo pe braţul Sulina până în oraşul Sulina - **un loc unic în lume, unde îşi dorm somnul de veci, laolaltă, prinţi, prinţese şi piraţi, oameni de toate religiile. Sulina, locul unde apele tulburi-maronii ale Dunării îşi iau un părelnic adio de la Bătrânul continent şi se varsă în Marea Neagră, este un loc al confluenţelor.**

Odată ajunşi în Sulina ne vom caza la hotelul plutitor Sf. Constantin / în Pensiunea Perla,Pensiunea Alina,Pensiunea Amiral sau similare, iar pentru seara aceasta avem pregătită o cină excelentă, gătită în stilul lipovenesc.

După servirea cinei avem pregătite pentru dumneavoastră activităţi precum: concurs de karaoke, jocuri de societate şi multe altele. Sau după caz ping-pong, basketball şi fotbal pe terenurile cu nocturnă aflate în faţa taberei. Putem sa ne distrăm la Clubul de pe plaja Sulina în compania muzicii bune si a dansului, alături de o tratație savuroasă.

**Ziua 2** - După ce servim micul dejun, 8:00 am, avem posibilitatea să mergem la frumoasa şi sălbatică plajă care este situată la aproximativ 3 km de oraşul Sulina şi care te ispiteşte cu nisipul fin şi apa cristalină şi lipsită de alge datorită adâncimii mici pe care o are, pentru o bună distanţă, până în larg. Plaja Sulina este o zonă de o importanţă ecologică majoră, aici fiind locul unde se dezvoltă volbura de nisip, o plantă de pe lista roşie a speciilor protejate.

**Servicii incluse:**

- croaziera cu nava de croazieră Tulcea – Sulina şi retur;

- transferul Bucureşti - Tulcea şi retur cu autocarul (40 pers) sau microbus (20 pax);

- 1 noapte de cazare cu demipensiune la Hotel Plutitor Carpatia Sf.Constantin

- vizitele cuprinse în program.

**Nu sunt incluse:**

- intrările la obiectivele turistice;

- excursiile şi activităţile opţionale.

**Echipament personal necesar:**

- cremă de protecţie solară;

- pălărie de soare;

- ochelari de soare;

- jacheta / pelerină de ploaie.